Stampa t-test tal-qari ... It-Tlettax-il Ġimgħa taż-Żmien ta' Matul is-Sena L-Erbgħa Warrbu minni l-għajjat tal-għana tagħkom; ħallu l-ġustizzja tgelgel bħal wied ta' dejjem. Għam 5, 14-15.21-24 Qari mill-Ktieb tal-Profeta Għamos Fittxu l-ġid, u mhux id-deni, jekk tridu tgħixu, u l-Mulej, Alla tal-eżerċti, ikun magħkom, bħalma għedtu. Obogħdu d-deni u ħobbu l-ġid, saħħu l-ġustizzja f'bieb il-belt; u l-Mulej Alla tal-eżerċti għandu mnejn iħenn għal fdal Ġużeppi. "Il-festi tagħkom sirt nobgħodhom u nistmerrhom, ebda gost ma nsib fil-laqgħat tagħkom. Meta tressquli quddiemi l-offerti tal-ħruq u s-sagrifiċċji tagħkom, ma jogħġbunix, u anqas biss inħares lejn l-offerti tas-sliem tal-bhejjem imsemmna tagħkom. Warrbu minni l-għajjat tal-għana tagħkom, ma rridx nisma' bid-daqq tal-arpi tagħkom! Ħallu l-ġustizzja tgelgel bħall-ilma, u s-sewwa bħal wied ta' dejjem". Il-Kelma tal-Mulej R/. Irroddu ħajr lil Alla Salm 49 (50), 7.8-9.10-11.12-13.16bċ-17 R/. (23b): Lil min jimxi bis-sewwa nurih is-salvazzjoni ta' Alla Isma', poplu tiegħi, għax se nitkellem, Iżrael, għax se nixhed kontrik. Jiena Alla, Alla tiegħek. R/. Ma nċanfrekx għas-sagrifiċċji tiegħek; il-vittmi tiegħek maħruqa huma dejjem quddiemi. Ma neħtieġ ebda għoġol minn tiegħek, jew gidien mill-imrieħel tiegħek. R/. Għax tiegħi huma l-bhejjem tax-xagħri, eluf huma l-bhejjem fuq l-għoljiet tiegħi. Jien nagħraf it-tjur kollha tal-ajru, taħt għajnejja kulma jimxi fir-raba'. R/. Li kont bil-ġuħ, mhux se ngħid lilek, għax tiegħi l-art u kulma fiha. Huwa jien se niekol laħam il-gniedes, jew nixrob id-demm tal-gidien? R/. Kif titkellem fuq il-kmandamenti tiegħi, u żżomm fuq xufftejk il-patt tiegħi, int, li tobgħod it-twiddib, u tixħet kliemi wara dahrek? R/. AKKLAMAZZJONI QABEL L-EVANĠELJU Ġak 1, 18 Għax ried hu, il-Missier wilidna bil-kelma tal-verità, biex inkunu l-ewwel frott tal-ħlejjaq tiegħu. EVANĠELJU Ġejt hawn biex taħqarna qabel iż-żmien? Qari mill-Evanġelju skont San Mattew F'dak iż-żmien, Ġesù wasal ix-xatt l-ieħor, fil-pajjiż tal-Gadarin, u tnejn min-nies, maħkumin mix-xitan, ħarġu mill-oqbra u resqu fuqu. Kienu qliel wisq; ħadd ma kien jista' jgħaddi bihom minn dik it-triq. U nfexxew jgħajtu u jgħidu: "Aħna x'għandna x'naqsmu, Bin Alla? Ġejt hawn biex taħqarna qabel iż-żmien?". Mela ftit 'il bogħod minnhom kien hemm merħla kbira ta' ħnieżer tirgħa. U x-xjaten talbu ħafna lil Ġesù u qalulu: "Jekk toħroġna, ibgħatna fil-merħla tal-ħnieżer". "Morru!", qalilhom. Imbagħad ħarġu, u daħlu fil-ħnieżer, u l-merħla kollha nxteħtet mill-għoli tax-xaqliba għal ġol-baħar u nqerdet fl-ilma. Ir-rgħajja ħarbu u marru l-belt ixerrdu l-aħbar ta' kollox u ta' kulma kien għadda minn għala l-imxajtna. U l-belt ħarġet bi ħġarha għal ħdejn Ġesù u kif rawh, bdew jitolbuh ħafna biex jibqa' sejjer 'il barra minn pajjiżhom. Il-Kelma tal-Mulej R/. Tifħir lilek Kristu
Qari tal-Quddies tal-Erbgħa tat-XIII-il Ġimgħa matul is-Sena. Beatu Nazju Falzon (T)